מקס מלוואן

סר מקס אדגר לוסיאן מלוואן (באנגלית: Sir Max Edgar Lucien Mallowan; 6 במאי 1904, לונדון אנגליה – 19 באוגוסט 1978, וולינגפורד אנגליה), ארכאולוג בריטי חשוב שהתמחה בהיסטוריה של המזרח התיכון, ובעלה השני של הסופרת הבריטית אגאתה כריסטי. זכה בתואר אביר על תרומתו לארכאולוגיה.

תולדות חייו
מקס מלוואן נולד בשנת 1904 בלונדון שבאנגליה. אביו פרידריך היה ממוצא אוסטרי, ואמו מרגריט הייתה בת של זמרת אופרה צרפתית. את השכלתו התיכונית רכש בבית הספר הפרטי לנסינג קולג' שבסאסקס המערבית, ולאחר מכן למד לימודים קלאסיים בניו קולג'  באוניברסיטת אוקספורד, שם גם התמחה בהיסטוריה של המזרח התיכון.

עבודתו הראשונה כארכאולוג הייתה בין השנים 1925–1931, כאשר שימש כעוזר ללנרד וולי בחפירות באור בעיראק, שהייתה בעברה עיר-מדינה במסופוטמיה. באור הוא למד ערבית, ועבד גם כיועץ רפואי. ב-1930 הוא נפגש לראשונה עם אגאתה כריסטי וערך לה סיור באתרים ארכאולוגיים שבעיראק, ומספר חודשים לאחר מכן הם נישאו. לאחר שעזב את אור, ערך חפירות במשך כשנתיים באתר הארכאולוגי שבנינווה, יחד עם הארכאולוג הבריטי רג'ינלד תומפסון, וזמן קצר לאחר מכן הוא מונה למנהל שטח של מספר משלחות משותפות מטעם המוזיאון הבריטי ובית הספר הבריטי לארכאולוגיה בעיראק. חפירות נוספות בניהולו כללו אתרים בתל ברק, תל ארפאצ'ייה ותל שאע'ר בזאר בין השנים 1936-1934 חפר בתל ארביד. כמו כן, הוא היה הארכאולוג הראשון שחפר בעמק נהר בליח ממערב לאגן נהר החבור שבסוריה.

לאחר פרוץ מלחמת העולם השנייה הוא הצטרף לכוחות הבריטיים ושירת בעתודת המתנדבים של חיל האוויר המלכותי בצפון אפריקה. ואף שהה מספר חודשים בעיר העתיקה סברתה שבלוב. הוא קודם לקצין בדרגת סגן משנה (pilot officer) למשך תקופת מבחן באגף התפקידים המיוחדים והמנהלי ב-11 בפברואר 1941, לדרגת סגן (flight Officer) ב-18 באוגוסט 1941, ולדרגה שמקבילה לסרן (flight lieutenant) ב-1 באפריל 1943.

בשנת 1946 פרסמה אשתו, אגאתה כריסטי, את ספרה "Come, Tell Me How You Live", המתאר את עבודתו של מלוואן בסוריה. ב-1947 מונה לפרופסור לארכאולוגיה מערב-אסייתית באוניברסיטת לונדון, והחזיק במשרה זו עד שמונה בשנת 1962 לפרופסור חבר ב"אול סולס קולג'" ("All Souls College") באוניברסיטת אוקספורד. כמו כן, הוא ניהל את החפירות של בית הספר הבריטי לארכאולוגיה בעיראק עד שנת 1961.

בשנת 1956 פרסם מלוואן את ספרו עשרים וחמש שנים של גילויים במסופוטמיה ("Twenty-five Years of Mesopotamian Discovery"), וב-1966 פרסם את ספרו בעל שני הכרכים כלח ושרידיה ("Nimrud and its Remains"), המספר על החפירות שניהל בכלח.

בשנת 1960 הוענק למלוואן תואר מפקד (CBE) במסדר האימפריה הבריטית, וב-1968 הוענק לו תואר Knight Bachelor מטעם הממלכה המאוחדת. ב-1961 מונה מלוואן לנשיא הראשון של המכון הבריטי ללימודי פרס , משרה בה החזיק עד יום מותו, ובין השנים 1961–1962 כיהן כסגן נשיא האקדמיה הבריטית.

כשנה לאחר מותה של אשתו (בשנת 1976) התחתן מלוואן עם ברברה הסטינגס פרקר, ארכאולוגית וחוקרת אפיגרפיות שעבדה איתו בחפירות בכלח ושימשה גם כמזכירה בבית הספר הבריטי לארכאולוגיה בעיראק. ב-1977 פרסם אוטוביוגרפיה בשם זיכרונותיו של מלוואן ("Mallowan's Memories"), וכשנתיים לאחר שנישא בשנית, בשנת 1978, נפטר בוולינגפורד שבאנגליה. אשתו השנייה מתה כ-15 שנה לאחר מכן, בשנת 1993.

לקריאה נוספת
 Cameron, George G. "Sir Max Mallowan, 1904–1978: [Obituary]", The Biblical Archaeologist, Vol. 42, No. 3. (Summer, 1979), pp. 180–183.
 Christie Mallowan, Agatha. Come, Tell Me How You Live: An Archaeological Memoir. New York: Dodd, Mead and Company, 1946 (hardcover, ); New York: Vintage/Ebury, 1983 (hardcover, ); New York: HarperCollins, 1999 (paperback, ); Pleasantville, NY: Akadine Press, 2002 (with introduction by David Pryce-Jones; paperback, ).
 Mallowan, M.E.L. Mallowan's Memoirs. New York: Dodd, Mead and Company, 1977 (hardcover, ). Reprinted as Mallowan's Memoirs: Agatha and the Archaeologist. New York: HarperCollins, 2002 (paperback, ).

קישורים חיצוניים

 מקס מלוואן בפרויקט אגאתה כריסטי  
 מקס מלוואן באתר על Hercule Poirot (הרקול פוארו, דמות בספריה של אגאתה כריסטי) 
 סר מקס מלוואן באתר Emuseum של אוניברסיטת מינסוטה 
 The Ancaster Mallowan Collection מחברות העבודה הסרוקות מהחפירות והסקרים של מקס מלוואן


הערות שוליים

קטגוריה:ארכאולוגים בריטים
קטגוריה:בריטים שנולדו ב-1904
קטגוריה:בריטים שנפטרו ב-1978